Document ID: 32008D0396

DEĊIŻJONI TAL-KUMMISSJONI
tat-30 ta' April 2008
dwar l-approvazzjoni tal-kontijiet ta' l-aġenziji tal-ħlas ta' l-Istati Membri li jikkonċernaw l-infiq iffinanzjat mill-Fond Agrikolu Ewropew ta’ Garanzija (FAEG), għas-sena finanzjarja 2007
(notifikata taħt id-dokument numru C(2008) 1711)
(2008/396/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (1), u b'mod partikolari l-Artikoli 30 u 32 tiegħu,
Wara li kkonsultat il-Kumitat għall-Fondi Agrikoli,
Billi:
(1)
Fuq il-bażi tal-kontijiet annwali mressqa mill-Istati Membri, flimkien mat-tagħrif meħtieġ, il-kontijiet ta' l-aġenziji tal-ħlas msemmija fl-Artikolu 6(2) tar-Regolament (KE) Nru 1290/2005 għandhom jiġu approvati. L-approvazzjoni tkopri l-kompletezza, ir-reqqa u l-veraċità tal-kontijiet imressqa fid-dawl tar-rapporti stabbiliti mill-entitajiet ta' ċertifikazzjoni.
(2)
Skond l-Artikolu 5(1) tar-Regolament tal-Kummissjoni (KE) Nru 883/2006 (2) dwar id-data li għandha tingħata mill-Istati Membri u l-prenotament ta' kull xahar tan-nefqa ffinanzjata mill-Fond Agrikolu Ewropew ta’ Garanzija (FAEG), għandu jittieħed kont tas-sena finanzjarja 2007 ta' l-infiq mill-Istati Membri bejn is-16 ta' Ottubru 2006 u l-15 ta' Ottubru 2007.
(3)
L-iskadenzi mogħtija lill-Istati Membri msemmija fl-Artikolu 7(2) tar-Regolament tal-Kummissjoni (KE) Nru 885/2006 (3) li jistabbilixxi regoli dettaljati għall-applikazzjoni tal-proċedura ta’ approvazzjoni tal-kontijiet tal-FAEG biex jitressqu quddiem il-Kummissjoni d-dokumenti msemmija fl-Artikolu 8(1)(ċ) tar-Regolament (KE) Nru 1290/2005 u fl-Artikolu 7(1) tar-Regolament (KE) Nru 885/2006 għalqu.
(4)
Il-Kummissjoni vverifikat it-tagħrif imressaq u kkomunikat lill-Istati Membri ir-riżultati tal-verifiki tagħha, flimkien ma’ l-emendi meħtieġa qabel il-31 ta’ Marzu 2008.
(5)
Skond l-ewwel u t-tieni subparagrafi ta' l-Artikolu 10(1) tar-Regolament (KE) Nru 885/2006, id-deċiżjoni dwar l-approvazzjoni tal-kontijiet imsemmija fl-Artikolu 30(1) tar-Regolament (KE) Nru 1290/2005 tiddetermina, bla ħsara għad-deċiżjonijiet meħuda sussegwentament skond l-Artikolu 31(1) tar-Regolament, l-ammont tan-nefqa effetwata f'kull Stat Membru matul is-sena finanzjarja kkonċernata, rikonoxxuta bħala waħda li għandha titħallas mill-FAEG, fuq il-bażi tal-kontijiet imsemmija fl-Artikolu 8(1)(ċ) tar-Regolament (KE) Nru 1290/2005 u t-tnaqqis u s-sospensjonijiet tal-ħlasijiet mensili għas-sena finanzjarja kkonċernata, flimkien mat-tnaqqis imsemmi fit-tieni subparagrafu ta' l-Artikolu 9(4) tar-Regolament (KE) Nru 883/2006. Skond l-Artikolu 154 tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit generali tal-Komunitajiet Ewropej (4), ir-riżultat tad-deċiżjoni ta' l-approvazzjoni, jiġifieri kwalunkwe diskrepanza li jista' jkun hemm bejn in-nefqa totali rreġistrata fil-kontijiet tas-sena finanzjarja skond l-Artikolu 151(1) u l-Artikolu 152 ta' dak ir-Regolament u n-nefqa totali kkunsidrata mill-Kummissjoni fid-deċizjoni ta' l-approvazzjoni, għandu jiġi rreġistrat, taħt artikolu uniku, bħala nefqa addizzjonali jew tnaqqis fin-nefqa.
(6)
Fid-dawl tal-verifiki li twettqu, il-kontijiet annwali u d-dokument anċillari jippermettu lill-Kummissjoni tieħu, għal ċerti aġenziji tal-ħlas, deċiżjoni dwar il-kompletezza, ir-reqqa u l-veraċità tal-kontijiet imressqa. Id-dettalji ta’ dawn l-ammonti ġew deskritti fir-Rapport fil-Qosor ippreżentat lill-Kumitat tal-Fond flimkien ma’ din id-Deċiżjoni.
(7)
Fid-dawl tal-verifiki li saru, it-tagħrif mibgħut minn ċerti aġenziji tal-ħlas jeħtieġ aktar inkjesti u għalhekk il-kontijiet tagħhom ma jistgħux jiġu approvati f'din id-Deċiżjoni.
(8)
L-Artikolu 9 tar-Regolament (KE) Nru 883/2006 jistipula li l-ħlasijiet mensili għandhom jitnaqqsu min-nefqa mwettqa mill-Istati Membri wara l-iskadenza tat-termini stipulati fih, skond l-Artikolu 14 tar-Regolament tal-Kunsill (KE) Nru 2040/2000 tas-26 ta' Settembru 2000 dwar id-dixxiplina tal-baġit (5) u l-Artikolu 17 tar-Regolament (KE) Nru 1290/2005. Madankollu, taħt l-Artikolu 9(4) tar-Regolament (KE) Nru 883/2006, kwalunkwe skadenza ta' termini matul Awissu, Settembru u Ottubru għandha titqies fid-deċiżjoni dwar l-approvazzjoni tal-kontijiet għajr fejn tkun ġiet innotata qabel l-aħħar deċiżjoni tas-sena finanzjarja b’rabta mal-ħlasijiet mensili. Xi parti min-nefqa ddikjarata minn ċerti Stati Membri matul il-perjodu msemmi aktar kmieni saret wara l-iskadenza tat-termini u għal ċerti miżuri l-Kummissjoni ma aċċettat l-ebda ċirkustanza ta' skuża. Għalhekk din id-Deċiżjoni għandha tiffissa t-tnaqqis rilevanti. Skond l-Artikolu 31 tar-Regolament (KE) Nru 1290/2005, ser tittieħed deciżjoni aktar tard, li tiffissa definittivament in-nefqa li għaliha ma jingħatax finanzjament Komunitarju rigward dak it-tnaqqis u kwalunkwe nefqa oħra li jista' jinstab li setgħet saret wara l-iskadenza tat-termini stipulati.
(9)
Il-Kummissjoni, b’konformità ma’ l-Artikolu 14 tar-Regolament (KE) Nru 2040/2000, l-Artikolu 17 tar-Regolament (KE) Nru 1290/2005 u l-Artikolu 9 tar-Regolament (KE) Nru 883/2006, diġà naqqset jew issospendiet għadd ta' ħlasijiet mensili mad-dħul fil-kontijiet ta' l-infiq għas-sena finanzjarja 2007. Fid-dawl ta’ dak li ntqal hawn fuq, biex tiġi evitata kwalunkwe rifużjoni prematura jew temporanja ta’ l-ammonti kkonċernati, m'għandhomx jiġu rikonoxxuti f'din id-Deċiżjoni, bla ħsara għal analiżi ulterjuri skond l-Artikolu 31 tar-Regolament (KE) Nru 1290/2005.
(10)
L-ewwel subparagrafu ta' l-Artikolu 10(2) tar-Regolament (KE) Nru 885/2006 jistipula li l-ammonti li jistgħu jiġu rkuprati mingħand, jew imħallsa lil kull Stat Membru, skond id-deċiżjoni ta' l-approvazzjoni tal-kontijiet imsemmija fl-ewwel subparagrafu ta’ l-Artikolu 10(1) ta' l-imsemmi Regolament, għandhom jiġu stabbiliti billi jitnaqqsu l-ħlasijiet mensili matul is-sena finanzjarja kkonċernata, jiġifieri l-2007, min-nefqa rikonoxxuta għal dik is-sena skond il-paragrafu 1. Ammonti bħal dawn għandhom jitnaqqsu, jew jinżiedu mal-ħlas mensili marbut man-nefqa li ssir fit-tieni xahar wara d-deċiżjoni ta' l-approvazzjoni tal-kontijiet.
(11)
Skond l-Artikolu 32(5) tar-Regolament (KE) Nru 1290/2005, 50 % tal-konsegwenzi finanzjarji ta' nuqqas ta’ rkupru ta' l-irregolaritajiet għandu jagħmel tajjeb għalihom l-Istat Membru kkonċernat u 50 % jitħallsu mill-baġit Komunitarju, jekk l-irkupru ta' dawk l-irregolaritajiet ma jkunx sar fi żmien erba' snin mid-deċiżjoni primarja amministrattiva jew ġudizzjarja, jew fi żmien tmien snin jekk l-irkupru jitressaq quddiem il-qrati nazzjonali. L-Artikolu 32(3) ta’ l-imsemmi Regolament jobbliga lill-Istati Membri li jissottomettu lill-Kummissjoni rapport fil-qosor dwar il-proċeduri ta’ l-irkupru meħuda b'rispons għal irregolaritajiet, flimkien mal-kontijiet annwali. Ir-regoli dettaljati dwar l-applikazzjoni ta' l-obbligu ta' l-Istati Membri li jħejju rapport dwar l-ammonti li jridu jiġu rkuprati huma stipulati fir-Regolament (KE) Nru 885/2006. L-Anness III ta’ l-imsemmi Regolament jipprovdi l-mudelli ta’ tabelli 1 u 2 li għandhom jiġu pprovduti mill-Istati Membri fl-2008. Fuq il-bażi tat-tabelli mimlija mill-Istati Membri, il-Kummissjoni għandha tiddeċiedi fuq il-konsegwenzi finanzjarji ta' nuqqas ta' rkupru ta' irregolaritajiet li jmorru lura għal iktar minn erba' snin jew minn tmien snin, rispettivament. Din id-deċiżjoni hija bla ħsara għal deċizjonijiet ta’ konformità fil-ġejjieni skond l-Artikolu 32(8) tar-Regolament (KE) Nru 1290/2005.
(12)
Skond l-Artikolu 32(6) tar-Regolament (KE) Nru 1290/2005 l-Istati Membri jistgħu jiddeċiedu li ma jiħdux passi għall-irkupru. Deċiżjoni bħal din tista' tittieħed biss jekk l-ispejjeż li saru diġà u dawk li aktarx isiru flimkien jeċċedu l-ammont li għandu jiġi rkuprat jew jekk l-irkupru jirriżulta impossibbli li jsir minħabba insolvenza, irreġistrata u rikonoxxuta skond il-liġi nazzjonali, tad-debitur jew tal-persuni legalment responsabbli għall-irregolarità. Jekk dik id-deċiżjoni tittieħed fi żmien erba' snin mid-deċiżjoni amministrattiva jew ġudizzjarja primarja, jew fi żmien tmien snin jekk l-irkupru jitressaq quddiem il-qrati nazzjonali, 100 % tal-konsegwenzi finanzjarji tan-nuqqas ta' l-irkupru għandu jaqa' fuq il-baġit Komunitarju. Ir-rapport fil-qosor imsemmi fl-Artikolu 32(3) tar-Regolament (KE) Nru 1290/2005 juri l-ammonti li għalihom l-Istat Membru ddeċieda li ma jiħux passi għall-irkupru u fuq liema bażi ttieħdet id-deċiżjoni. Dawn l-ammonti ma għandhomx ikunu ddebitati lill-Istati Membri kkonċernati u għalhekk għandhom jitħallsu mill-baġit Komunitarju. Din id-deċiżjoni hija bla ħsara għal deċizjonijiet ta’ konformità fil-ġejjieni skond l-Artikolu 32(8) tar-Regolament imsemmi.
(13)
Skond l-Artikolu 30(2) tar-Regolament (KE) Nru 1290/2005, din id-Deċiżjoni ma tippreġudikax deċiżjonijiet meħuda sussegwentement mill-Kummissjoni li jeskludu mill-finanzjament tal-Komunità nefqa li ma ġietx effettwata skond ir-regoli Komunitarji,
ADOTTAT DIN ID-DEĊIŻJONI:
Artikolu 1
Bla ħsara għall-Artikolu 2, il-kontijiet ta' l-aġenziji tal-ħlas ta' l-Istati Membri li jikkonċernaw infiq iffinanzjat mill-Fond Agrikolu Ewropew ta’ Garanzija (FAEG) għas-sena finanzjarja 2007, huma approvati permezz ta' din id-deċiżjoni.
L-ammonti li jistgħu jiġu rkuprati minn, jew imħallsa lil, kull Stat Membru skond din id-Deċiżjoni, inklużi dawk li jirriżultaw mill-applikazzjoni ta’ l-Artikolu 32(5) tar-Regolament (KE) Nru 1290/2005, huma stipulati fl-Anness 1.
Artikolu 2
Għas-sena finanzjarja 2007, il-kontijiet ta' l-aġenziji tal-ħlas ta' l-Istati Membri għan-nefqa ffinanzjata mill-FAEG, stipulati fl-Anness II, huma mifruda minn din id-Deċiżjoni u għandhom ikunu s-suġġett ta' Deċiżjoni dwar approvazzjoni fil-ġejjieni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ April 2008.

Labels: 4
15
6